2 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยงสามารถสรุปได้ดังนี้

2.1 ความเสี่ยงจากการดำเนินธุรกิจโทรศัพท์เคลื่อนที่

2.1.1 ความเสี่ยงจากการด้อยค่าของสินค้าคงคลัง

  บริษัทต้องจัดเก็บสินค้าคงคลังในจำนวนที่เพียงพอเพื่ออำนวยความสะดวกในการกระจายสินค้า
  โดยเฉพาะอย่างยิ่ง ผลิตภัณฑ์ที่บริษัทได้รับแต่งตั้งเป็นผู้แทนจำหน่าย ณ วันที่ 31 ธันวาคม 2555
  บริษัทจัดเก็บสินค้าคงคลังคิดเป็นสัดส่วนร้อยละ 29.39 ของสินทรัพย์รวม สินค้าหลักของบริษัท
  ได้แก่ เครื่องโทรศัพท์เคลื่อนที่และอุปกรณ์เสริม
  เป็นสินค้าเทคโนโลยีที่มีการพัฒนาและเปลี่ยนแปลงอยู่ตลอดเวลาเพื่อให้สามารถตอบสนองความต้องการของผู้บริโภคที่แตกต่างกัน
  ซึ่งโดยปกติสินค้าแต่ละตัวจะมีอายุเฉลี่ยในการวางจำหน่ายหน้าร้านประมาณ 30 – 40 วัน ดังนั้น
  บริษัทจึงมีความเสี่ยงจากการด้อยค่าของสินค้าคงคลัง
  เนื่องจากการเปลี่ยนแปลงเทคโนโลยีหรือการออกสินค้ารุ่นใหม่ที่ดีกว่า
  หรือกรณีพฤติกรรมของผู้บริโภคเปลี่ยนไป
  จนทำให้สินค้าคงคลังที่มีอยู่ไม่สามารถขายได้หรือมีมูลค่าลดลง

  บริษัทคาดว่าผลกระทบจากความเสี่ยงนี้ค่อนข้างน้อย
  เนื่องจากบริษัทได้ศึกษาและสำรวจความต้องการและพฤติกรรมของผู้บริโภคอยู่ตลอดเวลา
  รวมทั้งติดตามการเปลี่ยนแปลงของเทคโนโลยีอย่างใกล้ชิด
  จากประสบการณ์ของผู้บริหารที่อยู่ในธุรกิจโทรศัพท์เคลื่อนที่มายาวนานและมีความสัมพันธ์อันดีกับผู้ผลิตเครื่องโทรศัพท์เคลื่อนที่
  ทำให้สามารถเลือกรุ่นสินค้าที่เหมาะสมกับความต้องการของลูกค้าและทันต่อการเปลี่ยนแปลงเทคโนโลยีได้เป็นอย่างดี
  และจากการที่บริษัทได้พัฒนาระบบสารสนเทศของบริษัทในระดับที่ผู้บริหารสามารถที่จะตรวจสอบและวิเคราะห์สินค้าคงคลังได้ทุกเวลา
  ทำให้มั่นใจว่าบริษัทจะควบคุมและจัดการความเสี่ยงดังกล่าวได้เป็นอย่างดี
  จะเห็นได้จากระยะเวลาการเก็บสินค้าคงคลังของบริษัทในปี 2555 ประมาณ 38 วัน
  ใกล้เคียงกับ เป้าหมายที่บริษัทตั้งไว้ที่ 45 วัน
  บริษัทมีการบริหารจัดการสินค้าคงเหลืออย่างมีประสิทธิภาพทำให้ระยะเวลาการเก็บสินค้าคงคลังของบริษัทในปี
  2555 เท่ากับ 38 วัน น้อยกว่าเป้าหมาย (45 วัน)
  และจากนโยบายการตั้งค่าเผื่อการลดมูลค่าสำหรับสินค้าล้าสมัย เคลื่อนไหวช้า
  หรือเสื่อมคุณภาพที่บริษัทยึดหลัก Conservative
  กล่าวคือหากสินค้าดังกล่าวมียอดการเคลื่อนไหวต่ำหรือมีอายุสินค้ามากกว่า 1 ปี
  บริษัทจะพิจารณาตั้งสำรองสินค้าเต็มจำนวน

  อนึ่ง สำหรับผลิตภัณฑ์รุ่นใหม่
  บริษัทและผู้ผลิตโทรศัพท์เคลื่อนที่จะร่วมกันเจรจาและวางแผนในการประมาณการยอดขายเพื่อกำหนดจำนวนสินค้าคงคลังที่เหมาะสม
  ในกรณีที่อาจมีข้อผิดพลาดจากการประมาณการดังกล่าว
  โดยส่วนใหญ่ผู้ผลิตโทรศัพท์เคลื่อนที่จะเข้ามาร่วมรับผิดชอบในรูปแบบต่างๆ เช่นการให้เงินชดเชย
  หรือของแถมเพื่อ โปรโมทสินค้า เป็นต้น
  โดยการชดเชยอาจมีการเจรจาชดเชยเป็นบางส่วนของราคาที่ขาดทุนและตามปริมาณสินค้าคงคลังที่เหลืออยู่

2.1.2 ความเสี่ยงจากการพึ่งพากลุ่มคู่ค้า (Supplier) รายสำคัญ

บริษัทสั่งซื้อสินค้าโทรศัพท์เคลื่อนที่ส่วนใหญ่จากผู้ผลิตโทรศัพท์เคลื่อนที่หรือผู้แทนจำหน่าย
ซึ่งสินค้าส่วนใหญ่ที่บริษัทขายเป็นของ 5 แบรนด์หลัก ได้แก่ Samsung, Blackberry, iPhone,
Nokia, และ LG บริษัทจึงจำเป็นต้องพึ่งพาผู้ผลิตโทรศัพท์เคลื่อนที่ในกลุ่มดังกล่าว โดยในปี 2555
สัดส่วนการขายโทรศัพท์เคลื่อนที่ของบริษัทประกอบด้วย Samsung ร้อยละ 53, Blackberry
ร้อยละ 12, iPhone ร้อยละ 10, Nokia ร้อยละ 9 และ LG ร้อยละ 5
ทำให้บริษัทมีอำนาจต่อรองกับกลุ่มดังกล่าวไม่มากนัก
และอาจมีความเสี่ยงจากการไม่สามารถหาสินค้ามาขายทดแทนได้หากบริษัทมีข้อขัดแย้งกับกลุ่มดังกล่าว

ถึงแม้ว่าบริษัทจะพึ่งพากลุ่มผู้ผลิตโทรศัพท์เคลื่อนที่ แต่บริษัทคาดว่าความเสี่ยงดังกล่าวมีไม่มากนัก
เนื่องจากกลุ่มผู้ผลิตโทรศัพท์เคลื่อนที่ดังกล่าวเป็นบริษัทข้ามชาติขนาดใหญ่
และไม่มีความเชี่ยวชาญในช่องทางการจัดจำหน่ายในประเทศไทย
ทำให้กลุ่มบริษัทดังกล่าวจำเป็นต้องพึ่งพาผู้แทนจำหน่ายและกลุ่มผู้ค้าปลีกรายใหญ่เช่นเดียวกัน
ทั้งในด้านการวางแผนการตลาด การกระจายสินค้า และสำรวจความต้องการตลาด
ทำให้ความสัมพันธ์ระหว่างกลุ่มผู้ผลิตโทรศัพท์เคลื่อนที่กับผู้แทนจำหน่ายและกลุ่มผู้ค้าปลีกรายใหญ่เป็นไปในลักษณะพึ่งพาอาศัยกัน
ประกอบกับการที่บริษัทมีสายสัมพันธ์ที่ดีกับกลุ่มผู้ผลิตโทรศัพท์เคลื่อนที่มายาวนาน
ทำให้บริษัทคาดว่าบริษัทสามารถที่จะดำเนินธุรกิจร่วมกับผู้ผลิตโทรศัพท์เคลื่อนที่ได้เป็นอย่างดี
สำหรับความเสี่ยงที่กลุ่มผู้ผลิตโทรศัพท์เคลื่อนที่จะเข้ามาดำเนินธุรกิจค้าปลีกเองมีไม่มากนัก
เพราะความไม่ชำนาญตลาด และไม่สามารถที่จะหาทำเลที่ตั้งของร้านค้าได้
รวมทั้งความเสี่ยงต่อความเสียหายที่จะเกิดจากการสูญเสียความสัมพันธ์กับกลุ่มผู้ค้าปลีกรายใหญ่โดยเฉพาะรายที่มีสาขาจำนวนมาก
จึงคาดว่าผู้ผลิตโทรศัพท์เคลื่อนที่จะเลือกที่จะไม่เข้ามาดำเนินธุรกิจค้าปลีกด้วยตนเอง
แต่คงดำเนินธุรกิจในลักษณะเช่นปัจจุบันต่อไป

2.1.3 ความเสี่ยงจากการที่ธุรกิจอยู่ในอุตสาหกรรมที่มีการแข่งขันสูง

  บริษัทมีความเสี่ยงจากการที่มีผู้ประกอบการรายใหม่เข้ามาแข่งขันในธุรกิจ
  เนื่องจากธุรกิจค้าปลีกโทรศัพท์เคลื่อนที่เป็นธุรกิจที่ใช้เงินลงทุนไม่มากนักและมีโครงสร้างการดำเนินธุรกิจไม่ซับซ้อน
  ซึ่งผู้ที่เข้ามาแข่งขันอาจเป็นบริษัทข้ามชาติขนาดใหญ่ ผู้ดำเนินธุรกิจเกี่ยวข้อง เช่น
  ผู้ผลิตโทรศัพท์เคลื่อนที่ ผู้ให้บริการเครือข่าย หรือ ผู้ให้เช่าพื้นที่ค้าปลีก เป็นต้น
  ทำให้บริษัทเผชิญกับภาวะการแข่งขันที่สูงและอาจส่งผลกระทบต่อผลประกอบการ
  นอกจากนี้บริษัทยังมีความเสี่ยงจากการที่คู่แข่งในอุตสาหกรรมอาจขายสินค้าทดแทน เช่น
  สินค้ามือสอง สินค้าผิดกฎหมาย สินค้าเลี่ยงภาษีหรือสินค้าลอกเลียนแบบ เป็นต้น
  ซึ่งเป็นผลจากเทคโนโลยีที่เปลี่ยนแปลงอย่างรวดเร็วทำให้มีผู้บริโภคที่นิยมเปลี่ยนโทรศัพท์เคลื่อนที่ตามเทคโนโลยีใหม่ๆ
  จำนวนหนึ่ง จึงเกิดสินค้ามือสองที่ยังมีสภาพการใช้งานดี ราคาถูก
  และจากการนำเข้าสินค้าเลี่ยงภาษีและสินค้าลอกเลียนแบบที่มีราคาถูก
  ทำให้ผู้บริโภคมีทางเลือกมากขึ้น
  ซึ่งในช่วงที่เศรษฐกิจตกต่ำอาจทำให้ผู้บริโภคเปลี่ยนมาซื้อสินค้าทดแทนมากขึ้น
  ทำให้บริษัทมีความเสี่ยงจากการที่ยอดขายลดลง

  อย่างไรก็ตาม บริษัทคาดว่าจะมีความเสี่ยงจากประเด็นดังกล่าวไม่มากนัก
  เนื่องจากการเข้ามาดำเนินธุรกิจค้าปลีกโทรศัพท์เคลื่อนที่มีข้อจำกัดที่สำคัญ (Barriers to
  Entry) 2 ประการ คือ การไม่สามารถหาพื้นที่ร้านค้าที่เหมาะสม
  เพราะปัจจุบันทำเลที่ตั้งที่ดีมีผู้ประกอบการจับจองเช่าไปเกือบทั้งหมดแล้ว
  และการไม่ได้รับความไว้วางใจจากผู้ผลิตโทรศัพท์เคลื่อนที่และไม่ได้รับการแต่งตั้งเป็นผู้จัดจำหน่ายหรือกลุ่มผู้ค้าปลีกรายใหญ่ทำให้ศักยภาพในการแข่งขันไม่เท่าเทียมรายเดิมที่มีอยู่
  ทำให้ไม่สามารถแข่งขันได้ สำหรับกรณีที่เกรงว่าผู้ประกอบการธุรกิจที่เกี่ยวข้องรายอื่นๆ
  จะเข้ามาดำเนินธุรกิจค้าปลีกเพิ่ม
  บริษัทคาดว่าผู้ผลิตโทรศัพท์เคลื่อนที่จะไม่เข้ามาดำเนินธุรกิจค้าปลีกเนื่องจากความไม่คุ้นเคยตลาด
  การไม่สามารถหาทำเลที่ตั้งที่เหมาะสมและความเสี่ยงจากการสูญเสียกลุ่มผู้ค้าปลีกรายใหญ่
  ดังที่กล่าวมาแล้วข้างต้น ส่วนผู้ให้บริการเครือข่าย
  โดยปกติจะดำเนินธุรกิจค้าปลีกร่วมด้วยอยู่แล้วทุกราย
  เพียงแต่จะเน้นการขายซิมการ์ดและบัตรเติมเงินมากกกว่าการขายเครื่องโทรศัพท์เคลื่อนที่
  หรืออาจกล่าวได้ว่ามุ่งเน้นการค้าปลีกเพื่อส่งเสริมธุรกิจหลักของตนเองเท่านั้น
  เช่นเดียวกันกับกลุ่มผู้ค้าส่งและผู้แทนจำหน่ายซึ่งปัจจุบันแทบทุกรายก็มีส่วนที่ดำเนินการค้าปลีกอยู่แล้ว
  ดังนั้นบริษัทคาดว่าโอกาสที่จะมีผู้ค้าปลีกรายใหญ่รายใหม่เข้ามาแข่งขันจึงมีไม่มากนัก

  สำหรับกรณีตลาดสินค้ามือสอง สินค้าหนีภาษีและสินค้าลอกเลียนแบบ
  บริษัทคาดว่าตลาดดังกล่าวถึงแม้จะเป็นตลาดที่มีขนาดใหญ่และมีแนวโน้มการเติบโตที่ดีในภาวะที่เศรษฐกิจตกต่ำ
  แต่ผลกระทบของการเป็นสินค้าทดแทนต่อยอดขายบริษัทไม่น่าจะมากนัก
  เนื่องจากกลุ่มเป้าหมายที่ซื้อโทรศัพท์เคลื่อนที่มือสองกับกลุ่มที่ซื้อโทรศัพท์เคลื่อนที่จากร้านเจมาร์ทเป็นคนละกลุ่ม
  โดยกลุ่มที่ซื้อโทรศัพท์เคลื่อนที่มือสองจะเป็นกลุ่มลูกค้าที่เน้นราคาเป็นสำคัญซึ่งเป็นกลุ่มเดียวกับร้านค้ารายย่อย
  ส่วนกลุ่มลูกค้าที่ซื้อสินค้าของบริษัทจะเน้นการให้บริการและความเชื่อมั่นในคุณภาพสินค้าเป็นหลัก

2.1.4 ความเสี่ยงจากการเกิดความเสียหายจากการทุจริตของพนักงานระดับปฏิบัติงาน

บริษัทประกอบธุรกิจค้าปลีกโทรศัพท์เคลื่อนที่ซึ่งจำเป็นที่จะต้องมีการกระจายสินค้าไปตามสาขาในพื้นที่ต่างๆ
ประกอบกับตัวสินค้ามีมูลค่าพอสมควร เคลื่อนย้ายสะดวกและเป็นที่ต้องการโดยทั่วไป
จากลักษณะดังกล่าว บริษัทอาจเผชิญความเสี่ยงจากการทุจริตของพนักงานระดับปฎิบัติงาน เช่น
พนักงานขายประจำสาขา และพนักงานเก็บสินค้า เป็นต้น
ซึ่งอาจก่อให้เกิดความเสียหายต่อผลประกอบการของบริษัทได้

บริษัทตระหนักดีถึงโอกาสที่จะเกิดเหตุการณ์ดังกล่าว
บริษัทจึงได้วางระบบควบคุมภายในและระบบสอบทานไว้เป็นอย่างดีโดยการนำระบบสารสนเทศมาช่วยสนับสนุน
เช่น ในส่วนการขายหน้าร้าน บริษัทมีการบันทึกเลขประจำตัวเครื่องที่ขายทุกครั้งที่มีการขาย
มีการโอนเงินได้ที่ได้จากการขายสินค้าทุกวัน มีการตรวจสอบโดยวิธีการสุ่มตรวจสอบจาก Sales
Manager อย่างสม่ำเสมอ ในส่วนระบบจัดเก็บสินค้า
บริษัทก็มีมาตรการตรวจสอบสินค้าโดยละเอียดและมีการตรวจนับปริมาณจริงทุกสัปดาห์
โดยพนักงานดูแลสินค้าทุกรายจะต้องรับผิดชอบร่วมกันหากมีสินค้าสูญหาย
นอกจากนี้ยังมีมาตรการลงโทษในเรื่องการทุจริตอย่างรุนแรงและพนักงานบริษัทต้องมีเงินประกันกับบริษัทจำนวนหนึ่ง
ซึ่งจากมาตรการดังกล่าวทำให้บริษัทเชื่อมั่นว่าถึงแม้ว่าเกิดการทุจริตขึ้นจริง
บริษัทก็สามารถที่จะตรวจพบได้ในเวลาอันรวดเร็ว โดยมาตรการต่างๆ
และระบบงานที่บริษัทวางไว้เป็นอย่างดีก็จะช่วยจำกัดความเสียหายที่จะเกิดขึ้นไว้ในระดับที่ไม่เป็นสาระสำคัญต่อผลประกอบการ
ทั้งนี้ ตั้งแต่ปี 2551 เป็นต้นมา บริษัทไม่มีความเสียหายอันเกิดจากการทุจริตพนักงานเลย
คงมีแต่ความเสียหายเล็กน้อยที่เกิดจากการผิดพลาดในการขาย
ซึ่งบริษัทก็ได้เรียกเก็บค่าเสียหายดังกล่าวจากพนักงานที่ปฏิบัติผิดพลาดซึ่งเป็นไปตามข้อตกลง
นอกจากนี้บริษัทได้มีการทำประกันความซื่อสัตย์ของพนักงานโดยมีทุนประกัน 290 ล้านบาท
ซึ่งหากบริษัทได้รับความเสียหายจากการทุจริตของพนักงาน
ก็จะได้รับสินไหมทดแทนจากบริษัทประกันสูงสุด 500,000 บาท ต่อสาขา

2.2 ความเสี่ยงจากการดำเนินธุรกิจให้เช่าพื้นที่

2.2.1 ความเสี่ยงจากการพึ่งพิงเจ้าของพื้นที่ และความเสี่ยงจากการไม่ได้รับการต่อสัญญา

  บริษัทดำเนินธุรกิจในการบริหารพื้นที่เช่าใน
  รูปแบบการบริหารพื้นที่เฉพาะส่วนโทรศัพท์เคลื่อนที่และสินค้าเทคโนโลยีในนาม IT Junction
  โดยบริษัทจะเช่าช่วงมาจากห้างสรรพสินค้าและโมเดิร์นเทรด เช่น บิ๊กซี
  ซึ่งส่วนใหญ่เป็นสัญญาเช่าพื้นที่ระยะสั้นระหว่าง 1-3 ปี
  ทำให้บริษัทมีความเสี่ยงที่จะไม่ได้รับการต่อสัญญาหรือถูกเรียกร้องค่าเช่าเพิ่มขึ้น
  หากสัญญาดังกล่าวสิ้นสุดลง

  อย่างไรก็ตามในธุรกิจการบริหารพื้นที่ในลักษณะ IT Junction
  บริษัทคงหลีกเลี่ยงความเสี่ยงจากสัญญาเวลาระยะสั้นไม่ได้
  เพราะเป็นลักษณะธุรกิจที่กระทำกันโดยปกติ
  โดยใช้วิธีการทำสัญญาระยะสั้นซึ่งจะช่วยลดความเสี่ยงจากการเลือกสถานที่ผิดพลาดและประสบปัญหาขาดทุนจากการบริหารพื้นที่
  อีกทั้งความสำเร็จในการบริหารพื้นที่ที่ผ่านมาทำให้เจ้าของพื้นที่ส่วนใหญ่พอใจกับการบริหารพื้นที่ของบริษัทและต่อสัญญากับบริษัทมาโดยตลอด
  เว้นแต่เจ้าของพื้นที่บางรายที่เรียกร้องค่าเช่าพื้นที่เพิ่มในอัตราที่สูงจนบริษัทคาดว่าอัตรากำไรจะไม่คุ้มกับการลงทุน
  บริษัทจึงปฏิเสธการต่อสัญญา

2.3 ความเสี่ยงจากการดำเนินธุรกิจบริการติดตามเร่งรัดหนี้

2.3.1 ความเสี่ยงจากการฟ้องร้องดำเนินคดีอันเกิดจากการติดตามหนี้

บริษัทมีความเสี่ยงจากการถูกฟ้องร้องดำเนินคดีจากลูกหนี้
อันเป็นผลจากการติดตามเร่งรัดหนี้ของบริษัทซึ่งอาจทำให้เกิดข้อขัดแย้งกับลูกหนี้ที่ถูกติดตามหนี้

อย่างไรก็ดี ที่ผ่านมา บริษัทไม่เคยมีกรณีถูกฟ้องร้องดำเนินคดีจากกลุ่มลูกหนี้ที่ถูกติดตามเร่งรัดหนี้
เนื่องจากบริษัทมีการอบรมและมีมาตรการทางวินัยควบคุมดูแลให้พนักงานติดตามเร่งรัดหนี้ปฏิบัติต่อลูกหนี้ด้วยวิธีการที่สุภาพและเป็นไปตามมาตรฐานการปฏิบัติงานของบริษัทและผู้ว่าจ้าง
บริษัทจึงเชื่อว่าโอกาสที่บริษัทจะถูกฟ้องร้องดำเนินคดีมีน้อยมาก

2.  ความเสี่ยงจากการดำเนินงานที่อาจก่อให้เกิดภาพลักษณ์ที่ไม่ดีต่อสังคม

    บริษัทดำเนินธุรกิจติดตามเร่งรัดหนี้
    ทำให้ในการเจรจากับลูกหนี้อาจมีการโต้แย้งหรือสร้างความไม่พึงพอใจกับผู้ที่ถูกติดตามหนี้
    ประกอบกับการที่มีผู้เร่งรัดหนี้บางรายในกลุ่มอุตสาหกรรมกระทำการเร่งรัดหนี้ในแนวทางที่ไม่เหมาะสม
    เช่น ใช้คำไม่สุภาพ ติดตามหนี้ในลักษณะที่สร้างความรำคาญและก่อกวน จนถึงขั้นทำการข่มขู่
    ทำให้บริษัทมีความเสี่ยงจะถูกกล่าวหาหรือถูกจัดรวมว่ามีการดำเนินธุรกิจไม่เหมาะสมจนอาจเสื่อมเสียถึงภาพลักษณ์ของบริษัท

    บริษัทมีนโยบายอย่างเข้มงวดในการติดตามเร่งรัดหนี้ในลักษณะสุภาพและให้เกียรติลูกหนี้
    โดยบริษัทกำหนดนโยบายช่วงเวลาโทรติดตามเร่งรัดหนี้ตั้งแต่เวลา 8.00 น. จนถึง 20.00
    น.เฉพาะวันจันทร์ถึงวันศุกร์และมาตรการอื่นๆซึ่งเป็นแนวนโยบายการติดตามเร่งรัดหนี้อย่างสุภาพ
    ซึ่งเป็นไปตามแนวปฏิบัติในการติดตามทวงหนี้
    ตามหนังสือเวียนที่ออกโดยธนาคารแห่งประเทศไทย เพื่อไม่ให้เป็นการรบกวนลูกหนี้
    อีกทั้งยังมีนโยบายเข้มงวดให้ผู้ติดตามหนี้ดำเนินการอย่างสุภาพ
    ซึ่งเท่าที่ผ่านมาบริษัทได้รับความไว้ใจจากลูกค้ากลุ่มผู้ว่าจ้างในระดับสูงในด้านคุณภาพการติดตามหนี้
    จากอดีตที่ผ่านมาบริษัทไม่เคยได้รับแจ้งจากกลุ่มผู้ว่าจ้างในด้านการร้องเรียนการติดตามหนี้ที่ไม่เหมาะสมของบริษัทแม้แต่รายเดียว

    2.4 ความเสี่ยงจากการลงทุนซื้อหนี้ด้อยคุณภาพมาบริหาร

    บริษัทดำเนินธุรกิจในการซื้อหนี้ด้อยคุณภาพจากบริษัทเช่าซื้อ บริษัทเงินทุน และธนาคาร
    มาดำเนินการจัดเก็บหนี้และติดตามด้วยตนเอง
    โดยบริษัทจะลงทุนซื้อหนี้ด้อยคุณภาพดังกล่าวโดยพิจารณาจากคุณภาพของมูลหนี้แต่ละชนิดระยะเวลาที่ค้างชำระ
    และลักษณะลูกหนี้ ณ 31 ธันวาคม 2555 บริษัทมีการซื้อหนี้จากบริษัทเช่าซื้อ
    และซื้อหนี้จากสถาบันการเงินรวม 38 สัญญา มูลค่าเงินลงทุนรวมทั้งสิ้น 1,083 ล้านบาท ทั้งนี้
    บริษัทอาจเผชิญความเสี่ยงจากการที่บริษัทไม่สามารถจะเก็บหนี้ได้ตามเป้าหมายและประสบปัญหาขาดทุนจากการดำเนินงานดังกล่าว

    อย่างไรก็ดี บริษัทมีการวางแผนอย่างรอบคอบในการซื้อหนี้ด้อยคุณภาพมาบริหารในแต่ละครั้ง
    โดยบริษัทจะทำการตรวจสอบข้อมูลหนี้โดยละเอียด ทั้งจากข้อมูลที่สถาบันการเงินจัดให้
    ฐานข้อมูลที่มีอยู่ของบริษัท และข้อมูลจากภายนอก เพื่อประเมินสัดส่วนเงินที่บริษัทจะจัดเก็บได้
    ทั้งนี้ จากการที่บริษัทมีประสบการณ์ติดตามหนี้เป็นระยะเวลายาวนาน
    มีระบบฐานข้อมูลลูกหนี้จำนวนมาก ประกอบกับในการซื้อหนี้
    บริษัทจะเลือกซื้อหนี้ที่บริษัทคุ้นเคยหรือแม้กระทั่งเคยติดตามหนี้ประเภทดังกล่าวมาก่อนในช่วงที่ผู้ขายหนี้ว่าจ้างบริษัทในการติดตามหนี้
    อีกทั้งมีการ Monitor การจัดเก็บอย่างสม่ำเสมอ
    ทำให้บริษัทมั่นใจว่าบริษัทมีศักยภาพในการติดตามหนี้ได้ตามเป้าหมายที่วางไว้
    และจะได้รับรายได้ในระดับที่คุ้มความเสี่ยง
    ซึ่งความเสี่ยงที่แบกรับอยู่นั้นก็อยู่ในระดับที่สามารถบริหารจัดการได้เช่นกัน